《沁园春 其十七 送李潜厓大理还金华》
明代·夏言

短棹乘流，轻轩度岭，风雨兼程。念走马看花，当年识面，避人焚草，往事关情。

三十年来，四千里外，廊庙江湖白发生。喜今朝，有故人远到，春满山城。

后园丹桂堂成。正露冕、扶筇踏晓晴。看竹径烟浓，春迷鹤梦，横塘水静，晚结鸥盟。

佳客难留，好怀未尽，又向江头话送行。凝望处，爱高楼云阁，青眼偏明。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。